קרלוס דלפינו

השנים הראשונות

את הקריירה שלו התחיל דלפינו בליגת העל הארגנטינאית בכדורסל. הוא החל באולימפיה דה ונאדו טוארטו בעונת 1998-99 ומשם עבר לאוניון דה סנטה פה בעונת 1999-2000.

איטליה

דלפינו עבר לאיטליה בשנת 2000 ושיחק ארבע עונות בליגת העל האיטלקית בכדורסל, שתיים ברג'ו די קלבריה ושתי עונות נוספות עם סקיפר בולוניה. 
בקלבריה השיג דלפינו ממוצעים מרשימים של 8.8 נקודות, 2.5 ריבאונדים, ו-1.9 חטיפות למשחק. כל זאת כאשר הוא משחק בממוצע, 21 דקות בכל משחק. דלפינו קלע שיא עונתי של 25 נקודות כבר במשחקו השני במדי קלבריה (נגד סקאבוליני פזארו) כשקלע 5 מתוך 8 ניסיונות מחוץ לקשת. דלפינו סיים את עונתו הראשונה באיטליה עם שלשה אחת לפחות ב-19 מתוך 24 משחקים.
בעונת 2001-02 הפך דלפינו לשחקן חמישייה בקאלבריה ורשם ממוצע של 30.8 דקות למשחק, בהן קלע בממוצע 13.5 נקודות, אסף 5.1 ריבאונדים, רשם 2.4 חטיפות ומסר 1.7 אסיסטים. בעונה זאת שיפר דלפינו משמעותית את אחוז העונשין שלו בהשוואה לעונתו הקודמת, הוא עלה מ-64% ל-79%. בנוסף, רשם דלפינו שיא עונתי של 39 נקודות נגד מטיס ורזה כולל 14 מ-14 מקו העונשין. 
בעונתו הראשונה בסקיפר בולוניה, נכנס דלפינו לחמישייה הפותחת כבר במשחקו השלישי, ורשם ממוצע של 26 דקות למשחק. לקראת סוף העונה, סבל דלפינו מקרע ברצועה בקרסולו, אך חזרתו למגרשים יועדה למספר חודשים לאחר מכן.
בעונה שלאחר מכן דלפינו הפך לשחקן החשוב ביותר בקבוצה יחד עם הגארד מילוש וויאניץ', והוביל את הקבוצה לגמר היורוליג שם הובסה על ידי מכבי תל אביב.

דטרויט פיסטונס

דלפינו נבחר במקום ה-25 בדראפט 2003 על ידי הדטרויט פיסטונס, בה החל לשחק רק שנה לאחר מכן, אחרי שהחלים מפציעה בברך ועבר מספר ניתוחים בארצות הברית וארגנטינה.
בעונת 2004-05, שיחק דלפינו 30 משחקים תחת אימונו של לארי בראון, בהם רשם ממוצע של 15.3 דקות, 3.9 נקודות, 1.8 ריבאונדים ו-1.3 אסיסטים.
רבים האשימו את בראון בממוצעיו הנמוכים של דלפינו, מכיוון שלא נתן לו הרבה דקות ותרגילים, למרות יכולתיו ההתקפיות שנחשבו למצוינות.
בפלייאוף באותה עונה (בהם סיימה דטרויט כאלופת המזרח) הוצא דלפינו מהסגל בעקבות חשש שנוצר אצל בראון בשל פציעותיו של דלפינו והניתוחים שקדמו לפלייאוף.
בעונתו השנייה שיחק דלפינו תחת מאמן חדש, פליפ סונדרס; למרות זאת, שיחק בממוצע 10.7 דקות בלבד, בהן רשם 3.7 נקודות, 1.7 ריבאונדים ו-0.6 אסיסטים.
במהלך העונה רשם דלפינו ספרות כפולות ב-3 משחקים רצופים לפני שהוצא מהסגל למשך 4 משחקים רצופים בעקבות שפעת. למרות מיעוט הדקות, בלט דלפינו בשינוי קצב המשחק בשיטת ההתקפה של סונדרס.
גם בצד ההגנתי הראה דלפינו באותה עונה יכולות גבוהות, כאשר שמר בצורה מרשימה על קלעי חוץ כגון דריוס מיילס, פול פירס, קובי בראיינט, וינס קרטר ודוויין וייד.

טורונטו ראפטורס

לאחר שבעונת 06-07 העלה דלפינו את ממוצעיו ל-5.2 נקודות, 3.2 ריבאונדים ואסיסט אחד למשחק ב-16.7 דקות למשחק, בכל אחד מ-82 משחקי העונה הרגילה (כולם מלבד האסיסטים, שיאי קריירה), הועבר דלפינו בטרייד לטורונטו ראפטורס בתמורה לשתי בחירות סיבוב שני בדראפטים של 2009 ו-2011.
ערכו של דלפינו היה גבוה בהרבה אך ג'ו דיומרס, הג'נרל מנג'ר של הקבוצה, רצה לפנות מקום בסגל הקבוצה לשחקנים נוספים אשר הוא חשב שיתאימו יותר.

חימקי

בקיץ 2008 חזר דלפינו לשחק באירופה בקבוצת חימקי מוסקבה, עבורה חתם על חוזה עתק לשלוש עונות תמורת סכום של כ-9 מיליון אירו.

מילווקי באקס

ב-17 באוגוסט 2009 הועבר דלפינו בטרייד למילווקי באקס יחד עם רוקו אוקיץ', תמורת אמיר ג'ונסון וסוני וימס.
במדי הקבוצה רשם את אחת מעונותיו הטובות ביותר: הוא העמיד את הממוצים הגבוהים בקריירה לנקודות, לריבאונדים, לאסיסטים ולחסימות למשחק, ושיחק 30 דקות למשחק. הוא היה בעל תפקיד משמעותי גם בריצת הפלייאוף של הבאקס, וקלע במעל 40 אחוזים מעבר לקשת השלוש.

יוסטון רוקטס

באוגוסט 2012 חתם דלפינו ביוסטון רוקטס. לאחר שבמשך שלוש שנים היה שחקן חמישייה במילווקי, ביוסטון נאלץ לעלות מהספסל. ביוני 2013 נופה מסגל הקבוצה.

שנית במילווקי באקס

ביוני 2013 חתם דלפינו במילווקי באקס, שבה שיחק לפני ששיחק ביוסטון. עם זאת, בכל עונת 2013/2014 לא שיחק עבור הבאקס, בשל רגל שבורה.
ב-26 באוגוסט 2014 הועבר בטרייד לצד מירוסלב ראדוליצה ובחירת דראפט בסיבוב השני בשנת 2015 ללוס אנג'לס קליפרס, תמורת ג'ארד דאדלי ובחירת דראפט מוגנת בסיבוב הראשון בשנת 2017. לאחר שלושה ימים נופה מסגל הקבוצה.

בוקה ג'וניורס

ב-6 במרץ 2017 חתם דלפינו בקבוצת הכדורסל הארגנטינאית בוקה ג'וניורס.

בסקוניה

ב-27 בספטמבר 2017 חתם במועדון הספרדי בסקוניה ויטוריה. ב-26 באוקטובר סיים את תקופתו בקבוצה.

אוקסיליום טורינו

ב-3 ביולי 2018 חתם קרלוס דלפינו בקבוצת הכדורסל האיטלקית אוקסיליום טורינו .

נבחרת ארגנטינה

באליפות העולם לנבחרות תחת גיל 21 לשנת 2001 שנערכה בסאיטמה (יפן) עזר דלפינו לנבחרת ארגנטינה לצעירים לזכות במקום ה-3. כמו כן לקח דלפינו חלק בנבחרת ארגנטינה אשר זכתה במדליית הזהב באולימפיאדת 2004 ובנבחרת ארגנטינה הלאומית שזכתה במדליית הארד באולימפיאדת בייג'ינג.